b'\n_START_ARTICLE_\nPe\xc8\x99tera Pojarul Poli\xc8\x9bei\n_START_SECTION_\nLocalizare\n_START_PARAGRAPH_\nDeoarece este rezerva\xc8\x9bie \xc3\xaenchis\xc4\x83 total vizit\xc4\x83rii, e suficient s\xc4\x83 amintim c\xc4\x83 se afl\xc4\x83 \xc3\xaen Mun\xc8\x9bii Bihorului, \xc3\xaen comuna G\xc3\xa2rda de Sus, nu departe de pe\xc8\x99tera Sc\xc4\x83ri\xc8\x99oara.\n_START_SECTION_\nToponomie\n_START_PARAGRAPH_\nPojar, care pe l\xc3\xa2ng\xc4\x83 boala cunoscut\xc4\x83 din copil\xc4\x83rie mai are \xc8\x99i sensul de incendiu, c\xc4\x83ldur\xc4\x83 mare, aici are \xc3\xaen\xc8\x9belesul de loc c\xc4\x83lduros, adic\xc4\x83 versantul sudic al unui deal sau munte expus soarelui unde temperatura este mai ridicat\xc4\x83. Poli\xc8\x9b\xc4\x83 este un raft, aici loc orizontal pe panta muntelui. Deci Pe\xc8\x99tera Pojarul Poli\xc8\x9bei este pe\xc8\x99tera situat\xc4\x83 pe locul drept de pe panta sudic\xc4\x83 a muntelui.\n_START_SECTION_\nIstoric\n_START_PARAGRAPH_\n1929 - Prima men\xc8\x9biune a pe\xc8\x99terii este f\xc4\x83cut\xc4\x83 de R. Jeannel \xc8\x99i E. G. Racovi\xc8\x9b\xc4\x83 sub numele de "Pe\xc8\x99tera de la Pojarul Ghe\xc8\x9barului". _NEWLINE_1949 - Pe\xc8\x99tera a fost explorat\xc4\x83 de M. Serban, I. Viehmann \xc8\x99i St. Rotarides._NEWLINE_1955 - A fost f\xc4\x83cut\xc4\x83 prima cartare de I. Viehmann, M. Bleahu \xc8\x99i J. Dan. _NEWLINE_1952 - Este declarat\xc4\x83 monument al naturii \xc8\x99i \xc3\xaenchis\xc4\x83 cu o poart\xc4\x83 de fier._NEWLINE_1982 - Este schimbat\xc4\x83 poarta de c\xc4\x83tre Polaris Blaj  ocazie cu care Viorel Roru Ludusan descoper\xc4\x83 \xc8\x99i exploreaz\xc4\x83 cea mai frumoas\xc4\x83 galerie a pe\xc8\x99terii ("Galeria Polaris"). Se recarteaz\xc4\x83 \xc3\xaentreaga pe\xc8\x99ter\xc4\x83.\n_START_SECTION_\nDescriere\n_START_PARAGRAPH_\nPojarul Poli\xc8\x9bei este o pe\xc8\x99ter\xc4\x83 fosil\xc4\x83 format\xc4\x83 din galerii (dezvoltate pe diaclaze) \xc8\x99i din c\xc3\xa2teva s\xc4\x83li, apar\xc8\x9bin\xc3\xa2nd unui sistem de drenaj independent. Gura reprezint\xc4\x83 un aven de prabu\xc8\x99ire format secundar._NEWLINE_Intrarea are o forma triunghiular\xc4\x83 de 2,5 m la\xc8\x9bime \xc8\x99i 2 m \xc3\xaen\xc4\x83l\xc8\x9bime. O vertical\xc4\x83 de 3 m duce \xc3\xaentr-un culoar puternic descendent. El este \xc3\xaemp\xc4\x83r\xc8\x9bit mai jos \xc3\xaen dou\xc4\x83 de o concre\xc8\x9biune vertical\xc4\x83._NEWLINE_Se coboar\xc4\x83 prin st\xc3\xa2nga cu asigurare, c\xc4\x83ci \xc3\xaen dreapta c\xc3\xa2\xc8\x9biva metri mai jos galeria se termin\xc4\x83 deasupra unei verticale de 10 m ce poate fi cobor\xc3\xa2t\xc4\x83 numai cu coarda. \xc3\x8enaite era folosit\xc4\x83 o scar\xc4\x83 flexubil\xc4\x83 de unde \xc8\x99i numele de Sala Sc\xc4\x83rii.  Are 15 m lungime, e plin\xc4\x83 cu bolovani \xc8\x99i trunchiuri de copaci c\xc4\x83zu\xc8\x9bi de sus. Din ea la st\xc3\xa2nga, imediat sub locul \xc3\xaen care se coboar\xc4\x83, se deschide o fereastr\xc4\x83 ce duce \xc3\xaen sectorul vestic, iar la cap\xc4\x83tul din dreapta \xc3\xaencepe galeria ce conduce la sectorul estic, cu galerii puternic ornamentate._NEWLINE_Sectorul vestic este constituit \xc3\xaen principal din Sala Mare, la care se ajunge prin fereastra de acces din Sala Sc\xc4\x83rii, dup\xc4\x83 care se cobor\xc4\x83 o diferent\xc4\x83 de nivel de 3 m \xc3\xaen ramonaj, pe concre\xc8\x9biuni. Urmeaz\xc4\x83 o galerie str\xc3\xa2mt\xc4\x83 de 12 m, p\xc3\xa2na \xc3\xaen Sala Mare. Aici \xc3\xaencep s\xc4\x83 apar\xc4\x83 concre\xc8\x9biunile specifice acestei par\xc8\x9bi a pe\xc8\x99terii: cristale de calcit alb ce pe un fond de ro\xc8\x99u, precum \xc8\x99i forma\xc8\x9biuni perlate de tipul coralite, cu broboane cu pedunculi lungi. Pe pere\xc8\x9bii s\xc4\x83lii \xc8\x99i \xc3\xaen ni\xc8\x99e se g\xc4\x83sesc cristalictite, cristale de calcit arborescente, placi sub\xc8\x9biri cu cristale de calcit dispuse \xc3\xaen benzi (tipul denumit \xe2\x80\x9efurnir"), precum \xc8\x99i forma\xc8\x9biuni de montmilch . cu microgururi._NEWLINE_Sala Mare are o lungime de 23 m, este orizontal\xc4\x83, iar \xc3\xaen cele dou\xc4\x83 capete are ni\xc8\x99e mai ridicate. Spre sud se afl\xc4\x83 dou\xc4\x83 galerii distincte ascendente. In cap\xc4\x83tul nordic apare o alt\xc4\x83 galerie ascendent\xc4\x83 mai putin ornat\xc4\x83, cu multe prabu\xc8\x99iri \xc8\x99i cu un aport masiv de argila ro\xc8\x99ie. \xc3\x8en sf\xc3\xa2r\xc8\x99it, lang\xc4\x83 peretele estic, cel pe unde am ajuns \xc3\xaen sal\xc4\x83, se afl\xc4\x83 o imens\xc4\x83 forma\xc8\x9biune stalagmitic\xc4\x83 cu diametrul de 6 m \xc8\x99i \xc3\xaenal\xc8\x9bimea de 8 m, Capi\xc8\x9ba, care izoleaz\xc4\x83 \xc3\xaen spatele ei un culoar scurt \xc8\x99i o c\xc4\x83m\xc4\x83ru\xc8\x9b\xc4\x83 extrem de concre\xc8\x9bionat\xc4\x83. _NEWLINE_Sectorul estic \xc3\xaencepe din Sala Sc\xc4\x83rii, unde \xc3\xaen dreapta se afl\xc4\x83 o parte cobor\xc3\xa2t\xc4\x83 \xc3\xaen care se adun\xc4\x83 apa sub forma unui lac periodic. Aici se urc\xc4\x83 o diferent\xc4\x83 de nivel de 10 metri pe un plan\xc8\x99eu calcitic ce formeaz\xc4\x83  podeaua culoarului \xc3\xaenal\xc8\x9bat. Acesta este bogat concretionat cu coloane, stalagmite, draperii albe de montmilch intarit, cu peretii incrustati cu cristale fibe-rosii, cu clustete si diaclaze cu cristalictite perlate. Este un fel de rezumat a tot ce vom \xc3\xaentalni mai departe \xc3\xaen pe\xc8\x99ter\xc4\x83._NEWLINE_Culoarul acesta este \xc3\xaenal\xc8\x9bat fa\xc8\x9b\xc4\x83 de podeaua de roc\xc4\x83 a pe\xc8\x99terii caci imediat dincolo de el plan\xc8\x99eul care l-a constituit este prabu\xc8\x99it, f\xc4\x83c\xc3\xa2nd loc unei gropi de circa 8 m diametru \xc8\x99i ad\xc3\xa2nc\xc4\x83 de 5 m, al c\xc4\x83rui fund este ocupat de ap\xc4\x83. Sala cu Gururi contrasteaz\xc4\x83 \xc3\xaen mod izbitor cu splendoarea dinainte, av\xc3\xa2nd pere\xc8\x9bii goi, sf\xc3\xa2rteca\xc8\x9bi de coroziune, podeaua plin\xc4\x83 de n\xc4\x83mol \xc8\x99i argil\xc4\x83 moale. Dincolo de groap\xc4\x83 se trece t\xc3\xa2ras printr-o poart\xc4\x83 de numai 0,80 m \xc3\xaen\xc4\x83l\xc8\x9bime \xc3\xaentr-o sal\xc4\x83 lipsit\xc4\x83 de concre\xc8\x9biuni. Apoi, pe sub o arcad\xc4\x83 de roc\xc4\x83 cu perfora\xc8\x9bii \xe2\x80\x94 semn al curgerii sub presiune de odinioara \xe2\x80\x94 se trece \xc3\xaen Sala Alba, \xc3\xaen care se revarsa o splendid\xc4\x83 cascad\xc4\x83 de montmilch, cizelat\xc4\x83 extrem de fin in microgururi. Este Patul Miresei. De un alb imaculat cu excep\xc8\x9bia unei d\xc3\xa2re ro\xc8\x99ieteice \xc3\xaen partea central\xc4\x83, sugestiva pentru actul nup\xc8\x9bial. \xc3\x8en fa\xc8\x9ba patului se afl\xc4\x83 un mare bloc prabu\xc8\x99it din tavan, asemanator unui animal \xc3\xaenfundat \xc3\xaen noroi, Cerberul. Pe sub arcada de stalactite de montmilch alb se trece \xc3\xaentr-o noua sal\xc4\x83, care \xc8\x99i ea are pe dreapta o scurgere de montmilch \xc3\xaen cascad\xc4\x83, lung\xc4\x83 de 8 m, fasonat\xc4\x83 \xc8\x99i ea de microgururi \xc8\x99i care se continu\xc4\x83 pe podea cu montmilch cu gururi mai mari, de unde numele de Sala cu Bazine._NEWLINE_C\xc3\xa2teva stalagmite perlate anunt\xc4\x83 un nou aspect al pe\xc8\x99terii. Domin\xc4\x83 clusteritele, concre\xc8\x9biuni sub form\xc4\x83 de boabe de struguri, adunate \xc3\xaen ciorchini. Galeria face apoi un cot brusc la st\xc3\xa2nga, unde podeaua dispare. Pr\xc4\x83pastia, ad\xc3\xa2nca de 5 m, se trece pe o b\xc3\xa2rn\xc4\x83 de lemn proptit\xc4\x83 de peretele st\xc3\xa2ng. Galeria face un cot de 90\xc2\xb0 la dreapta \xc8\x99i trecem acum \xc3\xaen galerii cu pere\xc8\x9bii nuzi, foarte altera\xc8\x9bi, ro\xc8\x99ii, cu vine de calcit proeminente \xc8\x99i cu cristalictite de talie mare, plasate \xc3\xaen lungul fisurilor sau \xc3\xaen zone cu aport de apa. Cobor\xc3\xa2nd usor, trecem \xc3\xaen Galeria Excentritelor cu dou\xc4\x83 cuiburi de concre\xc8\x9biuni excentrice. _NEWLINE_La etajul superior orientat spre nord, se ajunge merg\xc3\xa2nd pe un tobogan abrupt, puternic concre\xc8\x9bionat. Urc\xc3\xa2nd pe numeroasele forma\xc8\x9biuni existente ajungem \xc3\xaentr-o galerie situat\xc4\x83 la circa 20 m mai sus fat\xc4\x83 de galeria cu prapastie \xc8\x99i care reprezint\xc4\x83 de fapt prelungirea normal\xc4\x83 a acesteia la un nivel superior, formate pe aceea\xc8\x99i diaclaz\xc4\x83. _NEWLINE_\xc3\x8enaint\xc3\xa2nd spre nord urcam pe lang\xc4\x83 o frumoas\xc4\x83 plac\xc4\x83 alb\xc4\x83 de concre\xc8\x9biuni, spre partea cea mai bogat ornamentat\xc4\x83 a pe\xc8\x99terii, cu nenum\xc4\x83rate stalactite \xc8\x99i stalagmite perlate, cu o plac\xc4\x83 \xe2\x80\x9efurnir" translucid\xc4\x83. Galeria se termin\xc4\x83 cu o por\xc8\x9biune descendent\xc4\x83 cu montmilch, ._NEWLINE_Ultima galerie descoperit\xc4\x83, Galeria ,,Polaris" \xc3\xaencepe tot din apropierea de Sala Sc\xc4\x83rii printr-o c\xc4\x83\xc8\x9b\xc4\x83rare dificil\xc4\x83 de 10 m. Este format\xc4\x83 dintr-o sal\xc4\x83 lung\xc4\x83 continuat\xc4\x83 cu un coridor din ce \xc3\xaen ce mai \xc3\xaengust \xc8\x99i sinuos. Aici poate fi vazut tot ce s-a descris p\xc3\xa2na aici dar la superlativ. Trebuie men\xc8\x9bionate discurile imense prinse de tavan sau perete, orizontale sau oblice \xc3\xaencarcate cu cristale excentrice, buzdugane de cristale \xc8\x99i ele crescute \xc3\xaen toate direc\xc8\x9bile sfid\xc3\xa2nd gravita\xc8\x9bia \xc8\x99i legile de cristalizare._NEWLINE_Pojarul Poli\xc8\x9bei este una dintre pe\xc8\x99terile cele mai bogate \xc3\xaen concre\xc8\x9biuni din Romania, \xc3\xaen care \xc3\xaensa nu numarul forma\xc8\x9biunilor conteaz\xc4\x83, ci varietatea lor. Se pot deosebi mai multe faciesuri de concre\xc8\x9bionare \xc8\x99i ar fi interesant de studiat factorii care determin\xc4\x83 aceste varia\xc8\x9bii. Pe\xc8\x99tera este interesant\xc4\x83 \xc8\x99i ca forme de sculptare, \xc8\x99i ca genez\xc4\x83, probabil fiind rezultatul leg\xc4\x83rii a unor goluri formate independent.\n_START_SECTION_\nCondi\xc8\x9bii de vizitare\n_START_PARAGRAPH_\nPe\xc8\x99tera este \xc3\xaenchis\xc4\x83 cu poart\xc4\x83 metalic\xc4\x83 \xc8\x99i nu poate fi vizitat\xc4\x83.\n_START_SECTION_\nBiologie\n_START_PARAGRAPH_\nSunt prezente multe elemente trogloxene (molu\xc8\x99te, coleoptere), dar \xc3\xaen par\xc8\x9bile \xc3\xaentunecate ale culoarelor abund\xc4\x83 Pholeuon proserpinae glaciale.\n_START_SECTION_\nArheologie\n_START_PARAGRAPH_\nNu au fost f\xc4\x83cute cercet\xc4\x83ri \xc3\xaen acest domeniu \xc3\xaen pe\xc8\x99ter\xc4\x83.'